Maarjamäe lossi fuajee

Lossi peauks avaneb sissepoole paremale. Suveperioodil sooja ilmaga võib see olla ka avatud. Sisenedes tuleb minna otse edasi läbi kogu lossitorni aluse ala, mis koosneb kahest nelinurksest ruumist. Aknad jäävad vasakule. 7 sammuga otse edasi jõuad automaatselt kahele poole avanevate klaasusteni. Teine ruum on tõusuga 6 kraadi, selle läbib 10–11 sammuga. Põrandal on pehme porivaip. Otse ees on kahepoolne uks, mis viib lossi fuajeesse. Parempoolne uks avaneb väljapoole, link on vasakul küljel. Uks käib raskelt.

Fuajee, millesse sisened, on L-tähe kujuline. Fuajeest pääseb restorani, kassasse, garderoobi, tualettruumidesse ja näitustele. Paremale mööda L-i alumist jalga kulgeb pääs restorani. Uksest otse, mööda L-i püstist tüve laieneb vasakule muuseumipood ning kassaesine ala. Välisuksest tulles jääb kassa kella 11 suunas. Pood on täidetud madalate kaubariiulitega (3 tk). Poest ning kassast paremale poole kulgeb risti avar läbipääs lossi sisemusse. Sealt saab edasi liikuda liftini, I ja II korrusel asuvatele näitustele ning suvesaali Maarjamäe ajaloost jutustavat animatsiooni nautima. Fuajeest otse edasi, kassast möödudes, koridor taas kitseneb. Paremale küljele jääb garderoob ja vasakule tualettruumid ning koridori lõpetab Laste Vabariigi sissepääs. Koridori lõpust vasakule jääb tagumine garderoob ja pääs galeriiossa, mis ühendab lossi peahoonet kunagise köögihoonega.